La Bibia piemontèisa/Testament Vej/Salm/Salm 48


Ij Salm

48. A l'é grand Nosgnor 

Cost Salm a l'é ciamà "la Càntica ‘d Sion” e a sélebra la grandëssa e la glòria dël leugh andoa Nosgnor a l'ha sernù coma soa abitassion, Gerusalem. Soa presensa 'nt la sità a la éleva dzora 'd minca d'àutra sità e a-j sicura soa protession.

Un càntich dij fieuj 'd Còre. A l'é grand Nosgnor, e degn d’ògni làude 'nt la sità 'd Nosgnor an sò mont sant, sima magnìfica, gòj ëd la tèra antrega.  Ël mont Sion a smija a le bëcche 'd Safon, ma a l'é chila la sità dël grand Rè. Nosgnor midésim a sta 'nt le tor ëd Gerusalem, e as arvela coma sò difensor. Ij rè dla tèra a l'ero aleasse për atachela tùit ansema, ma cand ch'a l'han vëddula a son ëscapà tuti dëstornà. A son ëstàit ciapà da lë sparm e a son dobiasse dal dolor tanme na fomna ch'a l'é press a partorì. Ti 't l'has dëstruvuje tanme le  nav grande ëd Tarsis fracassà dal poderos vent d'orient. 

Nojàutri i l'avio bin sentù dì dla glòria 'd cola sità, ma adess i l'oma vëddula con ij nòstri euj midésim - la sità dël Dé dl'Univers. Nosgnor a la manten ëstabil për sèmper. [Intërludi].

Cand ch'i soma an tò Templi ch’it adoroma, i pensoma a tò amor ch'a në ven mai a manch. Nosgnor! Tò nòm a lo merita pròpi, ti 't saras laudà d'un cap a l'àutr ëd la tèra. Toa man a l'é pien-a 'd salvëssa. 

Ch'as arlegra 'l pòpol an sël mont ëd Sion. Che tute le sità 'd Giuda a faso festa për motiv ëd toa giustissia. Andé a përcore la sità 'd Gerusalem; fé 'n gir dantorn a soe muraje, conté le tor ch'a-i é. Pijé nòta 'd tute soe fortificassion. Passé a l'arvista soe sitadele, parèj ch'i podreve parlene a le generassion ch'a vniran. Parèj a l'é nòst Dé. Chiel a l'é e a sarà nòst Rè për sèmper. A sarà chiel nòstra guida fin-a tant ch'i saroma 'n vita.

Nòte 

Bibia
Testament Vej
Salm